**Odôvodnenie nerozdelenia predmetu zákazky**

Verejný obstarávateľ nerozdelil predmet zákazky na časti z nasledovných dôvodov:

Predmetom zákazky je dodanie odborno poradenských služieb, ktoré slúžia na zabezpečenie realizácií aktivít v rámci národného projektu  „Optimalizácia procesov vo verejnej správe“.

Cieľom predmetu zákazky je realizácia hlavných aktivít 3. a 4 .pre zadefinovaný zoznam životných situácií  a centrálnych spoločných blokov.

Realizácia aktivity 3. a výstupy získané z danej aktivity sú úzko previazané a tvoria podstatný základ pre realizáciu Aktivity 4. Súslednosť aktivít 3. a 4. je taktiež nevyhnutná z hľadiska zachovania postupnosti a naviazanosti jednotlivých častí procesov v daných aktivitách. V rámci komplexnej analýzy súčasného stavu v aktivite 3., ktorej súčasťou je aj zmapovanie subjektov zahrnutých  do procesov, pochopenie výkonnosti procesov atď. vznikajú zároveň hypotézy vhodné ako prvotný input pre dizajn budúceho stavu, ktorý obsahuje zohľadnené optimalizačné príležitosti a definuje potreby na zmenu. Z uvedeného vyplýva, že je viac než nevyhnutné, aby postupy v jednotlivých aktivitách 3. a 4. na seba nadväzovali a bola dodržaná ich postupnosť. Prípadné rozdelenie danej zákazky by malo za následok funkčnú vzájomnú nekompatibilitu jednotlivých procesov a taktiež podstatne vyššiu logisticko-organizačnú náročnosť. V prípade dodania procesov  ako celku jedným dodávateľom dôjde k eliminácii nekompatibility daných výstupov. Danú zákazku v celom rozsahu sú na trhu schopné dodať malé a stredné podniky, čím nedochádza k obmedzeniu počtu dodávateľov, a nie je potrebné uvedenú zákazku deliť.

Z preambuly smernice EP a R 2014/24/EÚ o verejnom obstarávaní a o zrušení smernice 2004/18/ES (recitál 78) pritom vyplýva, že ak sa verejný obstarávateľ rozhodne, že by nebolo vhodné rozdeliť zákazku na časti, dôvodom takéhoto rozhodnutia by napríklad mohlo byť, že potreba koordinácie jednotlivých dodávateľov častí zákazky by mohla predstavovať vážne riziko ohrozenia riadneho plnenia zákazky.

V prípade spomínaných aktivít, verejný obstarávateľ po dôkladnom preskúmaní a následnom zvážení následkov možného rozdelenia predmetu zákazky na časti, má na základe všetkých vyššie uvedených dôvodov za to, že ak by obstarávaný predmet zákazky rozdelil na časti, v rámci ktorých by umožnil uchádzačom predkladať ponuky na samostatné časti predmetu zákazky a v ktorých by napokon mohlo byť viacero rôznych úspešných dodávateľov, tak potreba koordinácie jednotlivých dodávateľov častí zákazky, ktorá by bola pre riadne plnenie celého obstarávaného predmetu zákazky nevyhnutná, by mohla predstavovať vážne riziko ohrozenia riadneho plnenia obstarávanej zákazky a funkčnosti jej predmetu.